钦定古今图书集成/历象汇编/岁功典/第064卷 > 《福建志书》 > 建阳县
## 钦定古今图书集成/历象汇编/岁功典/第064卷 > 《福建志书》 > 建阳县

立秋逢朔日，主人多疾风雨，主人不安。立秋处暑日，
俱宜晴，后亦宜雨。谚云：“立秋无雨亦堪愁，万物从来
祇半收。处暑雨不通，白露宜用功。”

《西郊迎秋赋　　　　　　　　　》唐·张秀明

彼元天，平分以成乎岁也。惟日有令，将法于王者；服
苍玉而应春，居明堂而顺夏。既随时而有义，皆率礼
而无舍。若乃律中夷则，神司蓐收。凉风以厉，大火西
流。草木不芳，谁忍闻于𫛸𫛞；囹圄再缮，亦申命于鷞
鸠。先三日而太史以谒，率百官而天子乃游。然后天
仗齐列，野庆清秋。乘白辂而启行，载白旗而扈从。天
颜迺穆，帝典攸重。彼词客与使臣，咸作歌而陈颂。既
启銮辂，爰居总章备水潦，修堤防。鸿雁将宾，待横舟
于汾曲；鹰隼已击，且较猎于长杨。实惟道映三五，何
啻声超百王而已哉！别有原宪长贫，仲尼少贱。朝游
白社，惊一叶之辞秋；夜宿灵台，聚群萤而烛卷。既睹
西郊之礼，将述东山之禅。欣庇影于禹阴，愿陈力于
周谚。